Verdagte steeds soek ná moord op lodge-eienaarAndrew Ndlovu, ook bekend as Andrew Druza. (Foto: Verskaf) Die man wat verdink word van die moord op Christine Robinson wat in Julie 2014 by die Rra Ditau Bush Lodge buite Thabazimbi in Limpopo vermoor is, is steeds soek. Robinson was die eienaar van dié lodge. Volgens kol. Moatshe Ngoepe, woordvoerder van die polisie, is die plaaslike polisie op soek na die 29-jarige Andrew Ndlovu, ook bekend as Andrew Druza. Ndlovu, oorspronklik van Zimbabwe, was ten tyde van die voorval ŉ werknemer by die lodge toe hy Robinson (59) na bewering op 19 Julie verskeie kere met ŉ mes in haar huis gesteek het waarna hy haar na bewering verkrag en beroof het. Hy het daarna op die vlug geslaan. Maroela Media het vroeër berig Robinson se bebloede liggaam is destyds omstreeks 09:00 in ŉ duvet toegedraai aangetref. Sy het glo vroeër die week geld getrek om haar werkers te betaal. Die polisie is sedertdien op Ndlovu se spoor, het Ngoepe gesê. Dit is nie duidelik of die verdagte in dié stadium in Suid-Afrika is of intussen teruggekeer het na Zimbabwe toe nie. ŉ Voorlopige polisie-ondersoek het getoon dat die verdagte hom in ŉ stadium vermom en Andrew Druza genoem het. Hy het moontlik toe in Gauteng weggekruip. Ngoepe het ŉ beroep op die verdagte gedoen om hom by die naaste polisiestasie oor te gee. Enigiemand met inligting wat tot die vervolging van Ndlovu kan lei, word versoek om kapt. Paromi Kgatla by 082 565 7939 of 014 777 3573 of die Stop Misdaad-nommer by 0860 010 111 te skakel.